**KLAIPĖDOS MIESTO TARYBOS, PROFESINIŲ SĄJUNGŲ IR DARBDAVIŲ ORGANIZACIJŲ TRIŠALĖS TARYBOS POSĖDŽIO PROTOKOLAS**

 Nr.

Posėdis įvyko 2O17 metų lapkričio 15 dieną 15.3O val.

Posėdžio pirmininkas Raimondas Tamošauskas.

Posėdžio sekretorius Albinas Strumyla.

Dalyvavo: Tatjana Fedotova, Klaipėdos miesto savivaldybės tarybos narė, Laima Juknienė, Lietuvos švietimo įstaigų profesinės sąjungos Klaipėdos miesto skyriaus atstovė, Raimondas Tamošauskas, Trišalės tarybos pirmininkas, Jolanta Skrabulienė, Klaipėdos miesto savivaldybės tarybos narė, Valdemaras Anužis, SODROS Klaipėdos skyriaus vadovas, Klaipėdos trišalės tarybos narys, Ingrida Kiaurakienė, Gita Kvedarienė, Daiva Dabravalskienė, SODROS Klaipėdos skyriaus atstovės, Vytautas Ročys, Valstybinės darbo inspekcijos Klaipėdos skyriaus vadovas.

DARBOTVARKĖ: 1. SODROS Klaipėdos skyriaus veiklos apžvalga. 2. Dėl darbuotojų saugos ir sveikatos darbe padėties Klaipėdos mieste.

SVARSTYTA:

**1. SODROS Klaipėdos skyriaus veiklos apžvalga.**

SODROS atstovai supažindino Tarybos narius su savo veikla.

Šiuo metu Klaipėdos skyriuje dirba 304 darbuotojai – 270 valstybės tarnautojų ir 34 pagal darbo sutartis. Šie skaičiai yra stabilūs jau nebe vienus metus.

Nuo 2013 metų draudėjų įmokos nuolat didėja, šiemet jos turėtų būti dar didesnės, nes jau dabar siekia 324 su puse milijono eurų.

Tokį įmokų didėjimą sąlygoja kasmet didėjantis draudėjų skaičius. Labiausiai padidėjo individualiai dirbančių asmenų skaičius. Tokio padidėjimo priežastys kol kas neaiškios. Galbūt tai susiję su valstybės vykdoma nepakantumo „šešėliui“ politika.

Dirbančių apdraustųjų skaičius taip pat yra padidėjęs.

Šiuo metu SODROS Klaipėdos skyriuje užregistruota daugiau nei 136 tūkstančiai apdraustųjų.

Bankrutuojančių įmonių skaičius šiemet yra šiek tiek sumažėjęs, todėl skolų surinkimas irgi gerėja. Šiuo metu skola SODRAI siekia 784 tūkstančius eurų.

Didžiausią išmokų skaičių sudaro ligos išmokos, nes padaugėjo apdraustųjų. Kita didelė išmokų grupė – motinystės-tėvystės ir vaiko priežiūros išmokos. Šiemet jos šiek tiek padidėjo.

Dar viena SODROS veiklos sritis – operatyvioji kontrolė. Tikrinama, ar pagrįstai sergantiesiems gydytojai išduoda nedarbingumo pažymas. Sergantieji kviečiami atvykti į gydytojų komisiją. Tokių atvejų pastaruoju metu taip pat sumažėjo, šiemet jų užregistruota 2800.

Dar viena išmokų rūšis – pensijos. Daugiau nei pusę pensijų sudaro senatvės pensijos, kita dalis – našlių ir našlaičių pensijos, invalidumo ir netekto darbingumo pensijos. Pernai Klaipėdos skyriuje buvo mokėta 117 tūkst. pensijų ir išmokų. Šiemet matoma pensijų mažėjimo tendencija. Tai susiję su ilginamu pensiniu amžiumi bei iš Europos Sąjungos gaunamomis pensijomis.

Šiemet į SODROS Klaipėdos skyrių kreipėsi 107 tūkstančiai klientų. Apie 40 proc. klientų atvyksta pensijų klausimais, apie 20 proc. – dėl įmokų, apie 30 proc. – dėl išmokų. Pastebima klientų skaičiaus mažėjimo tendencija, nes SODROS darbuotojai visus gyventojus skatina klausimus spręsti elektroniniu būdu.

**2. Dėl darbuotojų saugos ir sveikatos darbe padėties Klaipėdos mieste.**

Informaciją pristatė Valstybinės darbo inspekcijos Klaipėdos skyriaus vadovas Vytautas Ročys.

Pranešėjas kalbėjo, kad jų veikla vykdoma dviem kryptimis – nelaimingų įvykių tyrimas ir jų prevencija.

Šiemet Klaipėdos regione yra užregistruoti 9 žūties darbo metu atvejai, iš jų 6 užregistruoti Klaipėdoje. Sunkių sužalojimų užregistruota 17, iš jų 12 – Klaipėdoje. Pastebima nelaimingų atvejų darbe mažėjimo tendencija.

Dažniausiai tokie įvykiai nutinka statybose ir aptarnaujant laivus. Dažniausiai darbuotojai žūva dėl darbo saugos taisyklių pažeidimų arba dėl netinkamo darbo organizavimo. Tačiau reikia pažymėti, kad dėl apsvaigimo nuo alkoholio mirtinų atvejų šiemet nepasitaikė.

Pastaruoju metu darbdaviai labiau tolerantiškai reaguoja į mirties atvejus darbo metu. Jeigu Darbo inspekcijos darbuotojai nustato, kad buvo pažeistos darbo saugos taisyklės, žuvusiojo ar sužaloto darbuotojo šeimai išmokama kompensacija, sumokamos teismo paskirtos baudos, kurios šiuo metu siekia iki 1500 eurų. Anksčiau darbdaviai labai dažnai tokį sprendimą apskųsdavo teismams.

Verta atkreipti dėmesį į tai, kad darbo metu dažniausiai nukenčia darbo patirties beveik neturintys darbuotojai, ypač dirbantys pirmus metus. Tokie įvykiai sudaro apie 80 proc. Ši tendencija galioja visoje Lietuvoje.

NUTARTA. 1. Pripažinti, kad SODROS Klaipėdos skyriaus darbas organizuojamas tinkamai, laikantis Lietuvos Respublikos įstatymų ir kitų teisės aktų reikalavimų. 2. Pripažinti, kad darbuotojų saugos ir sveikatos darbe padėtis Klaipėdoje yra gera, matoma nelaimingų įvykių darbe mažėjimo tendencija.

Posėdžio pirmininkas Raimondas Tamošauskas

Posėdžio sekretorius Albinas Strumyla